Ego Daimbertus, dominus castri Selleniaci, tam futuris quam presentibus notum facio excambiasse me fratribus Sancti-Mariani duas partes terre sitas subtus pontem Belli-montis, integre, ab eis, sicut a me possesse fuerant, possidendas, pro duabus aliis quas ad molendina nova ipsi possidebant. De quibus sane terris nullam consuetudinem ipsi fratres mihi vel alii solvere tenebuntur, laudantibus et concedentibus hoc leprosis de Selleniaco, quorum erat decima earundem terrarum; pro qua in terris illis decimam habebunt, quas predictis fratribus nobis pro excambio tradiderunt. Dedi etiam predicte ecclesie, vel fratribus, in elemosinam, arpentum terre subtus nemus de Siau, inter terram eorum que fuit domine de Crus et novalia itidem eorum, libere et absque omni consuetudine possidendum. Hec omnia laudaverunt Margareta, uxor mea, et Stephanus, filius meus. Et de his vel nos, vel heredes nostri, perpetuo garantiam predicte feremus ecclesie. Actum, anno incarnationis Domini Mº CCº IIIº.